CELEX: 32021D0729
Language: et
Date: 2021-04-29 00:00:00
Title: Euroopa Keskpanga otsus (EL) 2021/729, 29. aprill 2021, millega muudetakse otsust (EL) 2017/2098 parandusmeetmete kohaldamise menetlusliku külje kohta määruse (EL) nr 795/2014 mittejärgimise korral (ECB/2021/18)

5.5.2021   
               
               
                  ET
               
               
                  Euroopa Liidu Teataja
               
               
                  L 157/5
               
            
         EUROOPA KESKPANGA OTSUS (EL) 2021/729,
         29. aprill 2021,
         millega muudetakse otsust (EL) 2017/2098 parandusmeetmete kohaldamise menetlusliku külje kohta määruse (EL) nr 795/2014 mittejärgimise korral (ECB/2021/18)
         EUROOPA KESKPANGA NÕUKOGU,
         võttes arvesse Euroopa Liidu toimimise lepingut, eelkõige selle artikli 127 lõiget 2,
         võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikleid 3.1, 22 ning artikli 34.1 esimest taanet,
         võttes arvesse Euroopa Keskpanga määrust (EL) nr 795/2014, 3. juuli 2014, süsteemselt oluliste maksesüsteemide järelevaatamise kohta (EKP/2014/28) (1) eelkõige selle artikli 22 lõiget 6,
         ning arvestades järgmist:
         
                     (1)
                  
                  
                     Määruses (EL) nr 795/2014 (EKP/2014/28) on sätestatud süsteemselt oluliste maksesüsteemide suhtes kohaldatavad järelevaatamisnõuded. Euroala liikmesriikides asuvad süsteemselt oluliste maksesüsteemide käitajad peavad tagama, et nende käitatav süsteemselt oluline maksesüsteem vastab kõnealustele nõuetele. Süsteemselt oluliste maksesüsteemide üle järelevalvet teostama määratud pädevatel asutustel peavad olema piisavad vahendid ja järelevalvevolitused. See hõlmab pädeva asutuse võimalust kehtestada parandusmeetmeid järelevaatamisnõuete rikkumise heastamiseks või ärahoidmiseks vastavalt määruse (EL) nr 795/2014 (EKP/2014/28) artiklile 22. Määruse (EL) nr 795/2014 (EKP/2014/28) artikli 22 lõike 6 alusel võeti vastu Euroopa Keskpanga otsus (EL) 2017/2098 (EKP/2017/33) (2), milles on sätestatud süsteemselt oluliste maksesüsteemi käitajate suhtes parandusmeetmete kehtestamise üksikasjalikud eeskirjad ja kord.
                  
               
                     (2)
                  
                  
                     Määrust (EL) nr 795/2014 (EKP/2014/28) muudeti hiljuti, et võtta arvesse, et konkreetsetel ja erandlikel asjaoludel võib olla kasulik, et järelevaatamist kõnealuse määruse nõuete täitmise üle süsteemselt oluliste maksesüsteemide poolt, mis vastavad kõnealuse määruse artikli 1 lõike 3 punktis iii sätestatud kriteeriumidele, teostavad määratud pädevate asutustena kaks eurosüsteemi keskpanka, st riigi keskpank ja EKP, et kasutada paremini ära asjaomase riigi keskpanga teadmisi ja varem loodud suhteid järelevaadatava üksusega ning ühtlasi arvestada EKP rolliga selliste süsteemselt oluliste maksesüsteemide järelevaatamisel.
                  
               
                     (3)
                  
                  
                     Seepärast tuleks otsust (EL) 2017/2098 (EKP/2017/33) muuta, et täpsustada parandusmeetmete kohaldamise menetlust juhul, kui süsteemselt olulisele maksesüsteemile, mis vastab määruse (EL) nr 795/2014 (EKP/2014/28) artikli 1 lõike 3 punktis iii sätestatud kriteeriumidele, on pädevateks asutusteks määratud kaks eurosüsteemi keskpanka.
                  
               
                     (4)
                  
                  
                     Seetõttu tuleb otsust (EL) 2017/2098 (EKP/2017/33) vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Muudatused
            Otsust (EL) nr 2017/2098 (EKP/2017/33) muudetakse järgmiselt:
            
                        1)
                     
                     
                        artiklit 2 muudetakse järgmiselt:
                        
                                    a)
                                 
                                 
                                    lisatakse järgmine lõige 1a:
                                    
                                       „1a.   Kui süsteemselt olulise maksesüsteemile on määruse (EL) nr 795/2014 (EKP/2014/28) kohaldamisel pädevateks asutusteks määratud kaks eurosüsteemi keskpanka ja kui nimetatud määruse artikli 1 lõike 2 alusel tehtud otsuses asjaomase maksesüsteemi süsteemselt oluliseks maksesüsteemiks lugemise kohta ei ole sätestatud teisiti, kohaldatakse järgmisi põhimõtteid:
                                       
                                                   a)
                                                
                                                
                                                   käesolevas otsuses sätestatud pädeva asutuse volitusi ja õigusi võib kasutada üks kahest pädevaks asutuseks määratud eurosüsteemi keskpangast eraldi või mõlemad ühiselt;
                                                
                                             
                                                   b)
                                                
                                                
                                                   pädeva asutuse mis tahes kohustus tegutseda ettenähtud viisil või teha teatavaid toiminguid seoses parandusmeetme kohaldamise menetlusega vastavalt käesolevale otsusele on asjaomase menetluse algatanud eurosüsteemi keskpanga kohustus või juhul, kui mõlemad eurosüsteemi keskpangad on algatanud selle menetluse ühiselt määratud pädevate asutustena, on see neist kummagi kohustus;
                                                
                                             
                                                   c)
                                                
                                                
                                                   pädevateks asutusteks määratud eurosüsteemi keskpangad koordineerivad omavahel suhtlust asjaomase süsteemselt olulise maksesüsteemi käitajaga ning temale esitatavaid nõudmisi;
                                                
                                             
                                                   d)
                                                
                                                
                                                   süsteemselt olulise maksesüsteemi käitaja kohustus pädeva asutuse ees vastavalt käesolevale otsusele on kohustus mõlema pädevaks asutuseks määratud eurosüsteemi keskpanga ees ning vastus neist ühe või mõlema poolt käesoleva otsuse alusel esitatud nõudmisele tuleb esitada neist mõlemaile.“;
                                                
                                             
                                 
                              
                  
                        2)
                     
                     
                        artiklis 6 lisatakse järgmine lõige 4:
                        
                           „4.   Kui määruse (EL) nr 795/2014 (EKP/2014/28) artikli 1 lõike 2 kohaselt on pädevateks asutusteks määratud nii EKP kui ka RKP, kinnitab parandusmeetmete kohaldamise otsuse kas EKP või RKP otsuseid tegev organ, olevalt sellest, kumb nimetatud pädevatest asutustest on algatanud asjaomase parandusmeetmete kohaldamise menetluse, või kui mõlemad pädevad asutused algatasid selle menetluse ühiselt, siis kummagi asutuse otsuseid tegevad organ. Otsuses sätestatakse tähtaeg, mille jooksul asjaomane süsteemselt olulise maksesüsteemi käitaja on kohustatud parandusmeetmed rakendama.“
                        
                     
                  
         
            Artikkel 2
            Lõppsäte
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Frankfurt Maini ääres, 29. aprill 2021
            
               
                  EKP nõukogu nimel
               
               
                  EKP president
               
               Christine LAGARDE
            
         
         
            (1)  ELT L 217, 23.7.2014, lk 16.
         
            (2)  Euroopa Keskpanga 3. novembri 2017. aasta otsus (EL) 2017/2098 parandusmeetmete kohaldamise menetlusliku külje kohta määruse (EL) nr 795/2014 mittejärgimise korral (EKP/2017/33) (ELT L 299, 16.11.2017, lk 34).